China gesa AS henti tuding jari
WASHINGTON:
Duta China ke Amerika Syarikat (AS) menggesa Washington supaya berhenti
menuding jari menyalahkan Beijing berhubung pandemik koronavirus (Covid-19) di
bawah respons berprofil tinggi sejak tuduhan itu dilemparkan oleh Presiden
Donald Trump. AFP
yang memetik kenyataan Cui Tiankai melaporkan tindakan AS yang berterusan
menuduh China menyebabkan penularan wabak itu berisiko menjejaskan dua negara
ekonomi terbesar di dunia itu. Menurutnya,
tindakan Washington yang mencurigai Beijing juga boleh memberi kesan kepada
kerjasama antara kedua-dua negara untuk memerangi wabak itu dan mengaktifkan
semula ekonomi global. “Sudah
tiba masanya segala spekulasi dihentikan. Sudah tiba masanya untuk memberi
fokus kepada mencegah virus itu dan membina semula kepercayaan antara kedua-dua
negara,” tegasnya. Sementara
itu, Kementerian Luar China menegaskan tarif ke atas produk China tidak wajar
dijadikan sebagai ‘senjata’ kononnya untuk menghukum mereka selepas Trump
mengancam mengenakan cukai import baharu atas kegagalan Beijing menangani
krisis Covid-19. Sejak
beberapa minggu lalu, Trump dan pembantu kanan beliau berulang kali menyalahkan
China atas penularan Covid-19 ke seluruh dunia yang telah meragut nyawa lebih
ramai rakyat AS berbanding sewaktu Perang Vietnam yang turut mendorong ekonomi
negara itu menuju kemelesetan. Kelmarin,
bilionair hartanah itu sekali lagi menggesa China supaya bersikap telus tentang
asal usul wabak itu yang telah menyebabkan 250,000 kematian di seluruh dunia
sejak ia bermula di bandar Wuhan, wilayah Hubei pada akhir tahun lalu. Dalam
perkembangan lain, Trump menafikan sebarang penglibatan AS dalam insiden
serangan dari laut yang didakwa sebagai cubaan untuk menggulingkan Presiden
Venezuela, Nicolas Maduro. Beliau membuat kenyataan itu selepas
Maduro mendakwa Caracas telah menahan dua rakyat AS yang terlibat dengan
seorang veteran tentera Amerika yang mengaku bertanggungjawab atas operasi yang
berjaya digagalkan itu. – AFP 
See author's posts
